Vermeende mensvreter pleit skuldig – praag.co.za
Andrew Chimboza (35) het op die eerste dag van sy verhoor ‘n pleitooreenkoms onderteken waarin hy skuldig pleit voor regter Ashley Binns-Ward en sy pleitooreenkoms is aan die hof voorgehou.
In die ooreenkoms vra hy om verskoning dat hy die 62-jarige Mbuyiselo Manona in Junie 2014 in Gugulethu by ‘n kliënt se huis vermoor het. “Ek is jammer oor dit wat ek gedoen het en ek het ware berou,” het hy in die dokument gesê.
‘n Bakleiery het tussen die mans uitgebreek waarna die vermeende mensvreter sy slagoffer met ‘n mes doodgesteek het.
Chimboza het gesê hy besef sy optrede was verkeerd en oorskry die grense van selfverdediging.
Die nadoodse ondersoek het aangedui Manona is dood van wonde in sy nek, bors en maag.
Die staat het verlede jaar tydens die hofverrigtinge in die Athlone-landdroshof aangevoer ooggetuies het gesien hoe sit Chimboza bo-op die slagoffer en eet stukkies van sy hart. Dit is nie Maandag in die pleitooreenkoms genoem nie.
Landdros Jacqueline Sibiya het gesê sy glo die verwydering van die hart was nie die oorsaak van dood nie en beïnvloed dus nie die pleitooreenkoms nie.
Sy beplan egter om die dokter, wat die nadoodse ondersoek gedoen het, as ‘n getuie te roep tydens die betoë oor verswaring van vonnis.
Die vonnisoplegging sal Dinsdag begin.
Skrywer praagGepubliseer op 3 Februarie 2015 3 Februarie 2015 Kategorieë Nuus, Suider-AfrikaSleutelwoord kannibalisme, mensvreter, misdaad, Zimbabwe
Vorige Vorige artikel: Poskantoor wys groot verlies
Volgende Volgende artikel: Ses in Zim deur weerlig doodgeslaan